Απόφαση του Δικαστηρίου (τέταρτο τμήμα) της 22ας Σεπτεμβρίου 2011 - Ευρωπαϊκή Επιτροπή κατά Βασιλείου της Ισπανίας
(Υπόθεση C-90/10)1
(Παράβαση κράτους μέλους - Οδηγία για τους οικοτόπους - Διατήρηση των φυσικών οικοτόπων - Άγρια πανίδα και χλωρίδα - Άρθρα 4, παράγραφος 4, και 6, παράγραφοι 1 και 2 - Πρόβλεψη προτεραιοτήτων για τις ειδικές ζώνες διατηρήσεως καθώς και προσήκουσας προστασίας των ζωνών αυτών - Μη παροχή εγγυήσεως για προσήκουσα νομική προστασία των ειδικών ζωνών διατηρήσεως που βρίσκονται στο Αρχιπέλαγος των Καναρίων)
Γλώσσα διαδικασίας: η ισπανική
Διάδικοι
Προσφεύγουσα: Ευρωπαϊκή Επιτροπή (εκπρόσωποι: S. Pardo Quintillán και D. Recchia)
Καθού: Βασίλειο της Ισπανίας (εκπρόσωπος: F. Díez Moreno)
Παρεμβαίνουσα υπέρ του καθού: Δημοκρατία της Φινλανδίας (εκπρόσωπος: M. Pere)
Αντικείμενο
Παράβαση κράτους μέλους - Παράβαση των άρθρων 4, παράγραφος 4, και 6, παράγραφοι 1 και 2, της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206, σ. 7) - Τόποι κοινοτικής σημασίας - Μέτρα διατηρήσεως - Μακαρονησιακή βιογεωγραφική περιφέρεια
Διατακτικό
Το Δικαστήριο αποφασίζει:
Το Βασίλειο της Ισπανίας,
μη καθορίζοντας, κατά το άρθρο 4, παράγραφος 4, της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας, προτεραιότητες για τις ειδικές ζώνες διατηρήσεως που αντιστοιχούν στους τόπους κοινοτικής σημασίας της μακαρονησιακής βιογεωγραφικής περιφέρειας οι οποίοι βρίσκονται εντός της επικράτειάς του και οι οποίοι έχουν προσδιοριστεί με την απόφαση 2002/11/ΕΚ της Επιτροπής, της 28ης Δεκεμβρίου 2001, για θέσπιση του καταλόγου των τόπων κοινοτικής σημασίας για τη μακαρονησιωτική βιογεωγραφική περιφέρεια, δυνάμει της οδηγίας 92/43, και
μη έχοντας θεσπίσει ούτε εφαρμόσει, κατά το άρθρο 6, παράγραφοι 1 και 2, της οδηγίας 92/43, τα κατάλληλα μέτρα διατηρήσεως και σύστημα προστασίας με το οποίο να αποφεύγεται η υποβάθμιση των οικοτόπων και οι σημαντικές ενοχλήσεις των ειδών, με εξασφάλιση της νομικής προστασίας των ειδικών ζωνών διατηρήσεως που καλύπτουν τους τόπους οι οποίοι αναφέρονται στην απόφαση 2002/11 και οι οποίοι βρίσκονται εντός της επικράτειάς του,
παρέβη τις υποχρεώσεις που υπέχει από τις προαναφερθείσες διατάξεις της εν λόγω οδηγίας.
Καταδικάζει το Βασίλειο της Ισπανίας στα δικαστικά έξοδα.
Η Δημοκρατία της Φινλανδίας φέρει τα δικά της δικαστικά έξοδα.
____________
1 - ΕΕ C 113 της 1.5.2010.